Immunitet kuchsizlanishining sababi nima?

Himoyaga xavf soluvchi omillar  
Noto`g`ri ovqatlanish – Tomirdagi qon tarkibida antitanachalar (immunoglobulin) bo`lib, ular  organizmning himoya vositasi sanaladi. Oqsildan tarkib topgan mazkur antitanachalar me`yorda ishlab chiqarilishi uchun taomnomada go`sht, tuxum, baliq, sut-qatiq, yong`oq kabi mahsulotlar etarlicha bo`lishi kerak.  
Surunkali stress – Ruhiyatdagi salbiy o`zgarishlar ta`siriga tushib qolgan organizmda turli gormonlar ishlab chiqarila boshlaydi. Bu esa har bir hujayra, to`qimalarning biokimyoviy balans o`zgarishiga olib keladi. Ayrim turdagi gormonlar immun tizimini ishg`ol qilib, virus va bakteriyalar uchun yo`l ochib beradi. Olimlar fikricha, uzoq davom etgan stress davrida qondagi leykositlar miqdori keskin tushib ketishi oqibatida immun tizimi zaiflashib qoladi.  
Surunkali uyqusizlik – Aksariyat hollarda 8 soat uyqu me`yor hisoblanishini unutib qo`yamiz. Bir-ikki kun ozroq uxlagan kishi o`z-o`zidan mazkur tartibga moslashgandek ko`rinsa-da, 5 kun ketma-ket davom etgan uyqusizlik yoki etarlicha uyquning bo`lmasligi immun tizimida jiddiy o`zgarishlarni keltirib chiqaradi.  
Nome`yoriy holatlar – sovuqsirash, qizib ketish,  ko`p eb qo`yish, tamaki va spirtli maxsulotlarni iste`mol qilish kabilar immun tizimi emiruvchilardir.
Tashqi muhit – ishlab chiqarish korxonalari, maishiy sanoat, avtomobil tutuni ta`sirida havo ifloslanadi. Har kuni ifloslangan havodan nafas olish esa har qanday chiniqqan immunitetni ham ishdan chiqarishi hech gap emas. Organizmingizga foyda bo`lishi uchun har zamon tabiat qo`yniga dam olgani borib turing.   
Diqqat: organizm ogohlantiradi!
Tez-tez kasallanish – shifokor ko`rigiga borishingiz uchun dastlabki belgi. Yil davomida 3-4 marta (bolalarda 5-6 marta) shamollash, gripp yoki tumov bilan og`risangiz, bilingki, immunitetingiz ko`makka muhtoj.   
Xastalikning davom etishi – Agar immunitetingiz mustahkam bo`lsa, har qanday kasallik og`ir darajada bo`lsa-da,  tez o`tib ketadi. Bu holatda organizm keskin himoya choralarini qo`llab, virus va bakteriyalarga qarshi bor imkoniyatlarni ishga soladi. Tana haroratining birdan ko`tarilib ketishi ham shundan. Immunitet zaif bo`lganida esa organizm yot moddalarga qarshi reaksiya bermay, tana harorati kamdan-kam hollarda balandlaydi. Shu bois davolash ishlari qancha erta boshlansa ham muolaja uzoqqa cho`zilishi mumkin.
Ichaklar holati – qabziyat (ich qotishi) va ich ketishi kabi holatlarga e`tibor bering. Mazkur jarayonning tez-tez sodir bo`lishi disbakteriozdan darak bo`lib, ichaklar mikroflorasida o`zgarish bo`lganini anglatadi. Aynan ichaklar faoliyatiga ko`ra immunitet darajasini taxmin qilish mumkin. Zero ingichka va yo`g`on ichak shilimshig`i zararlanganda ushbu a`zo mikroflorasida ham o`zgarish bo`ladi. Bu kabi o`zgarishlar oqibatida  xelikobakteriya infeksiyasi yuzaga kelib, gastrit va oshqozon yarasiga sabab bo`lishi mumkin.   
Teri – tana a`zolarida tez-tez qaytalanuvchi toshmalar, frunkula, yiringli yaralar, jinsiy a`zoda elikish (molochnisa) , 1 yilda 4 martagacha labda gerpes kuzatilsa, immunitetingiz ancha zaiflashib qolganini anglatishi mumkin.   
 Allergiya – bu ham immunologik o`zgarishlardan biri sanaladi. Agar teri yuzasida qichishish yoki biror toshma kuzatilsa-yu, allergiyaga qarshi dori vositalariga murojaat qilsangiz, bu bilan kasallik belgisigina bartaraf bo`ladi, xolos. Ammo xastalikning o`zi va kelib chiqish sababi davolanmay qolaveradi. Natijada esa allergik qo`zg`alish ko`p o`tmay yana qaytalanadi.
Umumiy ahvolingiz – immunitet faoliyati haqida umumiy holatingizdan kelib chiqib ham bilib olishingiz mumkin. Buning uchun kun davomida organizm va ruhiyatingizdagi o`zgarishlarga diqqat qiling. Holsizlik, quvvatsizlik, mehnat unumdorligining pasayishi organizm zaiflashib borayotganini bildirishi mumkin. Bu holatda shifokor maslahati asqotadi.   
Oliy toifali shifokor-terapevt Nodira Hamroeva tavsiyalari asosida tayyorlandi